钦定古今图书集成/明伦汇编/氏族典/第213卷 > 《四川总志》 > 何敞
## 钦定古今图书集成/明伦汇编/氏族典/第213卷 > 《四川总志》 > 何敞

按《后汉书何敞传》：“敞字文高，扶风平陵人也。其先家于汝阴，六世祖比干，徙居平陵。敞性公正，自以趣舍
不合时务，每请召，尝称疾不应。元和中，辟太尉宋由
府，由待以殊礼。敞论议高，常引大体，多所匡正。司徒
袁安亦深敬重之。以高第拜侍御史，后拜为尚书。敞
数切谏，言诸窦罪过，宪等深怨之。时济南王康尊贵”
骄甚，宪乃白出敞为济南太傅。敞至国，辅康以道义，
数引法度谏正之，康敬礼焉。岁馀，迁汝南太守，以宽
和为政，百姓化其恩礼。及窦氏败，有司奏“敞子与夏
阳侯瓌厚善”，坐免官。永元十二年，复征，三迁五官中
郎将。常忿疾中常侍蔡伦，伦深憾之。元兴元年，敞以
祠庙严肃，微疾不斋。后邓皇后上太傅禹冢，敞起随
百官会。伦因奏敞诈病，坐抵罪，卒于家。